
Σε περίπτωση που το πλοίο αντιμετωπίζει έκτακτη ανάγκη από οποιαδήποτε αιτία, ο Πλοίαρχος οφείλει να χρησιμοποιήσει όλα τα δυνατά μέσα για τη διάσωση του πλοίου, των επιβαινόντων και του φορτίου. Οφείλει επίσης να δώσει το παράδειγμα της ψυχραιμίας και γενναιότητας, εμψυχώνοντας το πλήρωμα και τους επιβαίνοντες.
Αν οι περιστάσεις επιβάλλουν την εγκατάλειψη του πλοίου, το εγκαταλείπει τελευταίος και αφού βεβαιωθεί ότι έχει εκλείψει κάθε ελπίδα σωτηρίας του και ότι δεν έχει απομείνει κανείς άλλος σ’αυτό. Διασώζει αν είναι δυνατό το ημερολόγιο και τα άλλα ναυτιλιακά έγγραφα του πλοίου, τα χρήματα και τα πολυτιμότερα αντικείμενα.
Δεν απομακρύνεται από τον τόπο του ατυχήματος, πριν βεβαιωθεί για την απώλεια του πλοίου και ότι η παρουσία του είναι πλέον ανώφελη.
Αν μετά την εγκατάλειψη του πλοίου και πριν από την βύθισή του, αντιληφθεί ότι κάποιο άλλο πλοίο σπεύδει προς βοήθεια και θα μπορούσε να καταστεί δυνατή η σωτηρία του πλοίου, οφείλει να επιβιβασθεί και πάλι σ’ αυτό, πριν επιβιβασθούν οι άνδρες του άλλου πλοίου.
